Aangrypende huldeblyk vir Windhoek-vrou | Maroela Media
Aangrypende huldeblyk vir Windhoek-vrou
Een van die foto's wat die sangeres Elizma Theron opgelaai het by 'n roerende huldeblyk aan haar niggie, Elna-Marie Abbott. (Foto: Facebook)
Die sangeres Elizma Theron het 'n roerende huldeblyk gebring aan haar niggie wie se liggaam verlede week by 'n treinspoor in Windhoek opgespoor is.
Elna-Marie Abbott (29) se onthoofde lyk is Vrydag langs 'n spoorlyn gevind, nadat sy Woensdag as vermis aangemeld is. Haar motor is later in die gebied van Ausspannplatz, in 'n parkeerterrein van Merensky Tower in Windhoek se middestad, gevind. Dit is sowat 2 km van waar haar liggaam gekry is.
"Die aarde gaan die spore mis wat jy nog moes trap … maar die spore wat jy agterlaat, is van die liefde wat vir ewig in ons harte sal bly," het Theron op Facebook geskryf.
Theron het onder meer ook geskryf dat sy Abbott se lag gaan mis. "My hart is so seer, Ella … daar is soveel vrae … ons almal vra vir Jesus om antwoorde te gee, om ons te help wys wat gebeur het en om geregtigheid te laat geskied. Jy sit nou daar langs Hom weet ek, asb. vra Hom ook om ons te help … I'm jealous of the angels around the throne tonight. Rus sag, my liewe Ella," het Theron geskryf.
Maroela Media het vroeër berig dreigende teksboodskappe van 'n onbekende manspersoon is op Abbott se selfoon gevind.
Die Namibiese koerant Informanté berig 'n voorlopige ondersoek het bepaal dat Abbott haar motorsleutels by die ontvangs van die Merensky Towers ingehandig het. Sy het glo aan die ontvangsdame gesê 'n man van Suid-Afrika sou later haar motor kom haal.
Speurders het haar motor deursoek en persoonlike besittings, waaronder haar selfoon en drie sakke met klere en nagklere, boeke en grimering, daarin gevind.
Ondersoekbeamptes het aanvanklik bespiegel dat sy dalk haar eie lewe geneem het, maar haar geliefdes weier om dit te aanvaar. Familielede wat met Informanté gesels het, het gesê hulle het ook gedink sy het dalk haar eie lewe geneem ná haar liggaam gevind is, maar die dreigende teksboodskappe op haar selfoon het daarna aan die lig gekom.
Die Namibiese koerant Republikein het berig twee briewe, die een in Engels en die ander een in Afrikaans, is ook gevind met kontakbesonderhede van 'n familielid by wie die persoon, wat haar voertuig in die parkeerterrein vind, die motorsleutel kan kry.
Die polisie in Windhoek was nie onmiddellik beskikbaar vir kommentaar oor die ondersoek nie.
Elizma Theron Elna-Marie Abbott In die nuus treinspoor Windhoek
Geen mens verdien wat hierdie dame oorgekom het nie. In hierdie stadium is daar egter nog baie vrae….
Om watter rede sou sy haar motor sleutels los vir iemand anders om te kom haal. Klink nie reg nie ???
My hart gaan uit na die gesin. Volgens die berig is haar lyk onthoof. Hoe doen mens dit as jy kamtig selfmoord pleeg soos hul vermoed?
Die een ding wat dalk hier kan sin maak, is, dat dit nie Elna was, wat die sleutel by die hotel ingehandig het nie.